Werkers geskiet op plaas neffens Lesotho-grensArgieffoto (Foto: MikeGunner/Pixabay) Drie plaaswerkers is in die hospitaal ná vermeende aanvallers hulle Donderdag op ŉ plaas naby die Lesotho-grens geskiet het. Die plaaswerkers is werksaam op die plaas Balmacara wat by Van Stadensrus in die Vrystaat geleë is. Die plaas is slegs drie kilometer van die Lesotho-grens. Volgens brig. Motantsi Makhele, polisiewoordvoerder, het vyf verdagtes omstreeks 19:15 die werkers se onderskeie huise binnegestorm en op hulle geskiet. Die werkers was besig om kos te maak. Volgens Makhele het die polisie op Van Stadensrus ŉ anonieme oproep oor die voorval ontvang en hulle is uit na die toneel. Met hul aankoms op die toneel het hulle buite een van die werkers se huise patroondoppies op die grond en bloedspatsels teen die huis se deur opgemerk. Die volgende oomblik het iemand van binne die huis saggies om hulp geroep. “Die polisie het die huis se deur oopforseer en ŉ 29-jarige plaaswerker op die vloer van een van die kamers aangetref. Hy het ŉ skietwond aan sy hand opgedoen,” bevestig Makhele. “Twee ander plaaswerkers is ook met skietwonde by ander huise aangetref.” Die polisie het ŉ ambulans na die toneel ontbied. “ŉ Saak van poging tot moord is aanhangig gemaak.” Enigiemand met meer inligting wat tot die inhegtenisneming van die verdagtes kan lei, kan die Van Stadensrus-polisie by 051 584 1102 skakel of die Stop Misdaadnommer by 08600 10111 kontak.